**Zakon o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni**

**SARS-CoV-2 (COVID-19) (ZZUSUDJZ) (spremenjeno\*)**

**\*spremembe so označene z rdečo**

V Uradnem listu RS, št. 36/2020, z dne 28. 3. 2020, je bil objavljen Zakon o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-2 (COVID-19) (ZZUSUDJZ), ki je začel veljati 29. 3. 2020.

Ukrepi po tem zakonu tako veljajo od **29. 3. 2020** do prenehanja razlogov zanje, kar bo ugotovila Vlada Republike Slovenije s **sklepom**, ki bo objavljen v Uradnem listu RS, vendar najdlje do **1. julija 2020**.

V nadaljevanju so pojasnjeni bistveni ukrepi, ki se tičejo postopkov pri Finančni upravi Republike Slovenije.

1. **Splošno o začasnih ukrepih**

Z namenom preprečitve širjenja virusne okužbe, varovanja zdravja in življenja ljudi in zagotovitve delovanja posameznih državnih organov, organov lokalnih skupnosti in nosilcev javnih pooblastil ter zagotavljanja izvajanja pravic in obveznosti, so s tem zakonom določeni začasni ukrepi v zvezi z upravnimi in drugimi postopki. Ukrepi se nanašajo na področje teka rokov, vročanja, vlaganja vlog ter na ustne obravnave in druga procesna dejanja.

V zvezi z začasnimi ukrepi poudarjamo, da večina teh ukrepov ne velja za **nujne zadeve**, kot jih določa ta zakon. Po tem zakonu so nujne zadeve tiste, kjer obstaja nevarnost za življenje in zdravje ljudi, za javni red in mir, za javno varnost, za premoženje večje vrednosti, če je od odločitve v zadevi odvisno preživljanje stranke, če je od odločitve odvisno uveljavljanje drugih pravic, ali če je to nujno za učinkovito izvajanje oblasti za dosego namena tega zakona.

Redno pobiranje davčnih obveznosti je nujno za redno delovanje države in samoupravnih lokalnih skupnosti, še posebej v razmerah razglašene epidemije, ko se povečajo izdatki državnega proračuna. Morebitne nezmožnosti plačila davčnih obveznosti se rešujejo s siceršnjimi ugodnejšimi načini odplačevanja davka (101. do 103. člen ZDavP-2, ter drugimi ukrepi, sprejetimi z interventnimi zakoni (npr. Zakon o interventnih ukrepih na javnofinančnem področju) ter plačilnimi olajšavami v okviru carinske zakonodaje.

Tako bo FURS še naprej izvajal redne **odmere davčnih obveznosti** na podlagi napovedi davčnih zavezancev, izdajal informativne izračune dohodnine, odmerjal nadomestilo za uporabo stavbnega zemljišča, ter izvajal druge nujne postopke - npr. **carinske postopke**; postopke **odločanja o vlogah zavezancev za odpis, delni odpis, odlog ali obročno plačevanje davka v skladu z ZDavP-2 (101., 102. in 103. člen) ter ZIUJP**, saj je v teh primerih od odločitve v zadevi odvisno preživljanje stranke oz. uveljavljanje drugih pravic; smiselno enako velja za izdajo **sklepov o zadržanju davčne izvršbe zaradi odobrenih plačilnih ugodnostih oziroma sklepov o ustavitvi davčne izvršbe** v primerih, ko ni več zakonskih razlogov za vodenje tega postopka ipd. To pomeni, da začasni ukrepi za te zadeve ne veljajo: procesni roki (npr. za vložitev pritožbe, za dopolnitev vloge) ter materialni roki (npr. za izpolnitev davčne obveznosti) tečejo redno in se ne prekinejo; izvajajo se ustne obravnave in druga procesna dejanja, kjer so uradna oseba, stranka ali drug udeleženec lahko v neposrednem stiku; dokumenti se vročajo po doslej veljavnih pravilih itd.

V primeru izvajanja drugih postopkov, ki **niso nujni** (npr. praviloma niso nujni postopki naknadnega nadzora po 129. in 130. členu ZDavP-2, inšpekcijski postopki, prekrškovni postopki, odločanje o obročnem plačilu prekrškovnih obveznosti v skladu z 18. členom ZP-1, ipd.), pa načeloma vsi spodaj navedeni ukrepi veljajo (vključno z ukrepom, da v času trajanja izrednih ukrepov, ne tečejo procesni in materialni roki).

1. **Vrste ukrepov**
2. **Tek rokov za opravljanje procesnih dejanj in izpolnitev materialnih obveznosti**

ROKI TEČEJO:

* **V nujnih zadevah** – npr. postopki odmere davka, carinski postopki, predložitev obračuna, postopki odpisa, odloga in obročnega odplačevanja, ustavitve oz. zadržanja davčne izvršbe ipd.:

ROKI TEČEJO, kar pomeni, da morajo stranke in organ svoje obveznosti oz. pravice izpolniti oz. uveljaviti v roku (npr. dopolniti vlogo, plačati davek, vložiti pritožbo, izdati odločbo ipd.). O teku rokov bo stranka obveščena v prejetem dokumentu.

ROKI NE TEČEJO OZ. SE PODALJŠAJO:

* **V zadevah, ki niso nujne** – npr. postopki naknadnega nadzora po 129. in 130. členu ZDavP-2, praviloma tudi davčni inšpekcijski postopki ipd.:

ROKI NE TEČEJO, kar pomeni, da lahko stranke in organ svoje obveznosti oz. pravice izpolnijo oz. uveljavijo po prenehanju ukrepov (npr. dopolniti vlogo, plačati davek, vložiti pritožbo, izdati odločbo ipd.).

* **Tudi v prekrškovnih postopkih** ROKI NE TEČEJO. Izjema velja za prekrškovne postopke v nujnih zadevah, kateri se lahko začnejo ali nadaljujejo, rok se ne prekine, o navedenem pa mora biti storilec obveščen.
* **V zadevah, v katerih stranke uveljavljajo materialne pravice,** pri katerih iztek roka pomeni izgubo pravice, če zahteva ni vložena pravočasno pred iztekom roka – npr. vložitev zahtevka za vračilo trošarine in okoljskih dajatev (letni, mesečni in drugi) ter poročilo oproščenega uporabnika iz 6. točke prvega odstavka 49. člena ZTro-1; :

ROKI SE PODALJŠAJO tako, da se iztečejo osmi dan od prenehanja ukrepov po tem zakonu, tj. osmi dan od izdaje sklepa, s katerim Vlada Republike Slovenije ugotovi prenehanje razlogov za nujne ukrepe po tem zakonu oziroma najkasneje 9. julija 2020.

**Pomembno obvestilo za stranke**

Če je bil upravni akt ali drug dokument izdan pred uveljavitvijo tega zakona oz. pred uvedbo teh ukrepov in roki določeni v teh dokumentih še niso potekli, velja:

* v nujnih zadevah (katere zadeve so nujne, glej zgoraj): ROKI TEČEJO.
* v zadevah, ki niso nujne (katere zadeve niso nujne, glej zgoraj): ROKI NE TEČEJO.

*Primer 1:*

*V postopku opravljanja nadzora obračuna davka od dohodkov pravnih oseb (DDPO) je bil dne 25. 3. 2020 (pred uveljavitvijo tega zakona, tj. pred 29. 3. 2020) davčnemu zavezancu vročen dopis, s katerim je bil pozvan, da v roku 8 dni od seznanitve z nepravilnostmi predloži popravljen obračun (četrti odstavek 129. člena ZDavP-2). Rok za predložitev je začel teči naslednji dan po vročitvi (26. 3.), vendar se prekine oz. ne teče v času veljavnosti ukrepov (tj. od 29. 3. 2020). Če bodo ukrepi veljali do 1. julija 2020, se rok za predložitev obračuna izteče 6. julija 2020.*

*Primer 2:*

*V postopku opravljanja nadzora obračuna davka od dohodkov pravnih oseb (DDPO) je bil dne 30. 3. 2020 (po uveljavitvi tega zakona, tj. po 29. 3. 2020) davčnemu zavezancu vročen dopis, s katerim je bil pozvan, da v roku 8 dni od seznanitve z nepravilnostmi predloži popravljen obračun (četrti odstavek 129. člena ZDavP-2). Rok v tem primeru začne teči šele po prenehanju ukrepov. Če bodo ukrepi veljali do 1. julija 2020, se rok za predložitev obračuna izteče 9. julija 2020.*

*Primer 3:*

*V postopku opravljanja nadzora obračuna davka od dohodkov pravnih oseb (DDPO) je bila dne 25. 3. 2020 (pred uveljavitvijo tega zakona, tj. pred 29. 3. 2020) davčnemu zavezancu vročena  odločba, s katero mu je bilo naloženo, da mora v roku 30 dni od vročitve plačati davek. Rok za izpolnitev je začel teči naslednji dan po vročitvi (26.3.), vendar se  prekine oz. ne teče v času veljavnosti ukrepov (tj. od 29. 3. 2020). Če bodo ukrepi veljali do 1. julija 2020, se rok za plačilo izteče 28. julija 2020.*

Če bo upravni akt (odločba, sklep) ali drug dokument (npr. zahteva za dopolnitev vloge) izdan v času veljavnosti tega zakona oz. trajanja teh ukrepov, bo stranka v teh dokumentih obveščena o tem, ali in kako bodo posebni ukrepi vplivali na tek rokov.

1. **Vlaganje pisnih in ustnih vlog ter dajanje ustnih izjav pri organu**

V času trajanja posebnih ukrepov praviloma ni mogoče vlaganje pisnih in ustnih vlog ter dajanje ustnih izjav **neposredno pri organu**. Izjema velja le za vloge za uveljavljanje pravic, ki se obravnavajo v skrajšanem ugotovitvenem postopku (iz obrazložitve zakona izhaja, da so to praviloma vloge v zadevah, ki se obravnavajo na okencih; pri Finančni upravi so to primeri, ko je treba nujno oddati kakšno dokumentacijo osebno (originali pogodb, notarskih zapisov ipd.), kar je podrobneje pojasnjeno na [spletni strani Finančne uprave RS](https://www.gov.si/novice/2020-03-13-nujno-obvestilo-glede-poslovanja-uradov-financne-uprave-rs/)).

V izogib neposrednih stikov tako predlagamo:

* Vloge se naj v največji možni meri vlagajo [**elektronsko prek portala eDavki**](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=vrocanje_fo) **ali** [**mobilne aplikacije eDavki**](https://www.fu.gov.si/davki_in_druge_dajatve/poslovanje_z_nami/e_davki/mobilna_aplikacija_edavki/#c6490).
* Vlogo je možno vložiti tudi **po pošti**.
* Zakon dopušča tudi možnost vložitve vloge po **elektronski poti brez varnega elektronskega podpisa**, če je identiteto vložnika mogoče ugotoviti na drug zanesljiv način. V takem primeru bo davčni organ identiteto vložnika ugotavljal ali preverjal z drugim načini, na primer s tem, da bo zahteval, naj stranka sporoči še uradno dodeljeno identifikacijsko številko (EMŠO, DŠ) ali tudi na druge načine (npr. z naprednim elektronskim podpisom itd.). ~~V tem primeru se dokumenti, ki vplivajo na pravni položaj, vročajo na naslov stalnega ali začasnega prebivališča. Naveden način vložitve vloge ne velja, ko je vložitev vloge preko eDavkov obvezna.~~

1. **Ustne obravnave in druga procesna dejanja, kjer so uradna oseba, stranka ali drug udeleženec lahko v neposrednem stiku**

Ustne obravnave in druga procesna dejanja, pri katerih sta uradna oseba in stranka oziroma drug udeleženec postopka lahko v neposrednem stiku, se ~~prav tako ne~~ opravljajo~~, razen~~ v nujnih zadevah. V zadevah, ki niso nujne, se opravljajo ob pogoju, da to ne bo vpliva na širjenje virusne okužbe in ne ogroža zdravja in življenja. V skladu z navedenim bo organ v teh zadevah presodil, ali lahko opravi procesno dejanje brez nevarnosti širjenja virusne okužbe in nevarnosti za zdravje in življenje vseh, ki sodelujejo pri procesnem dejanju (npr. zaščitna maska, ustrezna varnostna razdalja ipd.).

Če je za vodenje posameznega postopka nujen kontakt z uslužbencem Finančne uprave RS, pokličite na telefonsko številko centrale finančnega urada. Objavljene so na [spletni strani FURS](https://www.fu.gov.si/kontakti).

1. **Vročanje**

Zaradi nujnih stikov med vročevalcem in naslovnikom v času trajanja ukrepov velja:

* Ne izvaja se **osebnega vročanje** po 87. členu ZUP, razen v nujnih zadevah. Ko govorimo o osebnem vročanju, govorimo o predpisanem postopku, ko pismonoša na naslovu poišče naslovnika in mu ob podpisu vročilnice (s strani obeh) izroči pošiljko.

Če bo osebna vročitev opravljena po uveljavitvi tega zakona, pa ne gre za nujne zadeve, bodo roki začeli teči naslednji dan po objavi sklepa vlade o prenehanju ukrepov oziroma najkasneje 2. julija 2020.

* Namesto osebnega vročanja po 87. členu ZUP, se lahko v nenujnih zadevah vročanje opravi **z vložitvijo v hišni predalčnik, poštni predal ali v elektronski predal**.

V tem primeru se šteje, da je vročitev opravljena 6. delovni dan od dneva odpreme. Izjema velja zgolj za vročanje v tujino v fizični obliki, kjer se šteje, da je vročitev opravljena 20. delovni dan od dneva odpreme (v primeru vročanja v tujino po elektronski poti velja, da je vročitev opravljena 6. delovni dan od dneva odpreme, saj ni potrebe po razlikovanju med vročanjem v državi in izven nje). Datum odpreme, vročitve in s tem povezan tek roka bo razviden iz ovojnice oz. dokumenta.

Vročanje po elektronski poti se omogoča tudi v elektronski predal, ki ne izpolnjuje varnostnih in tehničnih pogojev za vročitev po 86. členu ZUP. Gre za elektronski naslov, ki ga oseba navede v vlogi ali s katerega pošlje vlogo (npr. gmail). Pogoj za takšno vročitev je, da je vložnik vloge seznanjen z vročanjem na elektronski naslov in da s tem soglaša. Seznanitev bo lahko stranka zapisala v obrazec vloge, na katerem mora nedvomno izraziti voljo, da se vročanje opravlja na elektronski naslov. Če tega na obrazcu vloge ni, bo uslužbenec predhodno pridobil izrecno soglasje vložnika (npr. po telefonu, elektronski poti ali kako drugače).

Pravila o vročanju v nenujnih zadevah se ne uporabljajo za vročanje v prekrškovnem postopku. Dokumente bomo vročali po sprostitvi izrednih razmer.

* **Ne izvaja se vročanja v prostorih organa** (izjema so nujne zadeve, če je takšna vročitev predpisana z zakonom).
* Vročanje **z javnim naznanilom** se izvaja tako, da se sporočilo o vročanju z javnim naznanilom objavi na državnem portalu eUprava. S tem se izključi obveznost objave sporočil na oglasni deski organa, kar bi bil lahko razlog, da bi stranke hodile k organu.

Finančna uprava bo tako v času veljavnosti teh ukrepov v večini primerov izvajala ostale načine vročanja v skladu z veljavno zakonodajo – npr. elektronsko vročanje prek portala eDavki in navadno vročanje v skladu z določbami 85. in 85.a člena ZDavP-2, v nujnih zadevah pa tudi osebno vročanje po 87. členu ZUP in vročanje v prostorih organa, če to določa zakon.

1. **Postopki finančnega nadzora - začasni ukrepi v upravnih in drugih javnih zadevah**

Nadzor, za katerega je pristojna Finančna uprava RS, prilagajamo razmeram, s katerimi se soočamo zaradi koronavirusa. Usmeritve za  delo na področju finančnega nadzora usklajujemo, upoštevajoč sprejeto interventno zakonodajo.

FURS izvaja inšpekcijske postopke, **v nujnih zadevah**, kot jih opredeljuje Zakon o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-2 (COVID-19) (ZZUSUDJZ) in so tiste, kjer obstaja nevarnost za življenje in zdravje ljudi, za javni red in mir, za javno varnost, za premoženje večje vrednosti, če je od odločitve v zadevi odvisno preživljanje stranke, če je od odločitve odvisno uveljavljanje drugih pravic, ali če je to nujno za učinkovito izvajanje oblasti za dosego namena tega zakona.

Skladno z ZZUSUDJZ je **v finančnih nadzorih, ki niso opredeljeni kot nujni**, prekinjen tek procesnih in materialnih rokov v času trajanja izrednih razmer. Slednje pa ne pomeni, da v tem času ne tečejo obresti, ki se obračunavajo skladno s 95. členom Zakona o davčnem postopku (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – odl. US, 25/14 – ZFU, 40/14 – ZIN-B, 90/14, 91/15, 63/16, 69/17, 13/18 – ZJF-H, 36/19 in 66/19).

FURS, upoštevajoč dane razmere, izvaja tudi postopke finančnega nadzora v primerih, ki po zgornji definiciji niso nujni, in so bili začeti že pred uveljavitvijo zakona. V teh primerih so vsi dokazi že izvedeni, dejstva in okoliščine pa razčiščene v tolikšni meri, da za ugotovitev dejanskega stanja, sodelovanje zavezanca ni več potrebno. V aktih, ki so izdani v teh primerih, so upoštevane določbe glede prekinitve teka rokov (rok za izpolnitev, roki v pravnem pouku).

Glede na to, da interventna zakonodaja teka obresti, ki so ugotovljene v postopku nadzora, ne prekinja, je zaključevanje postopkov nadzora lahko tudi v interesu zavezancev. V povezavi s tem izpostavljamo možnosti oddaje samoprijave oz. predložitev davčnega obračuna v postopku davčnega inšpekcijskega nadzora (140. a člen ZDavP-2); več o tem na <https://edavki.durs.si/edavkiportal/openportal/CommonPages/Opdynp/PageD.aspx?category=samoprijava_po>